《济宁刘使君提刑晋阳过新乡之墟其友人华泉子者适游苏门伤其别而不得见也于是赋车遥遥以招之》
明代·边贡

车遥遥，向何许。去君咫尺地，不得一相语。忆昨与君游大梁，暑云拂盖流尘黄。

回头转睐复几日，草木零落飞严霜。山中独行岁华晚，烟留月绻谁能返。

逸客长怀阮嗣宗，仙翁却吊罗公远。闻君五月登啸台，何郎许子相徘徊。

酒酣清歌眺白日，万里䬃䬃长风来。人生得此亦自乐，何用苦教缨冕缚。

不见昔时贤达人，强半遗迹在丘壑。车遥遥，将奈何，太行积雪寒嵯峨。

赠君七尺紫藤杖，并履閒寻安乐窝。

作者简介：边贡（1476 ～1532）字庭实，因家居华泉附近，自号华泉子，历城（今山东济南市）人。明代著名诗人、文学家。弘治九年（1496）丙辰科进士，官至太常丞。边贡以诗著称于弘治、正德年间，与李梦阳、何景明、徐祯卿并称“弘治四杰”。后来又加上康海、王九思、王廷相，合称为明代文学“前七子”。